Seda enam valmistab mulle nüüd rõõmu, et kallihinnaline kala sai väärilise vormistuse. Söögiga on kogu aeg kiire-kiire ja sellepärast ei jõua suurem osa ka blogisse. Juhus tuli esimest korda appi siis, kui taburetiga kapi ülemisele riiulile ronides leidsin basmati riisi kõrvalt risotoriisi paki. Mõte hakkas tööle ja käed hakkisid juba  sibulat, koorisid küüslauku. Siis meenus mulle omatehtud puljong ja kui sügavkülma lahti lõin, kargasid näkku rohelised herned. Aga kuna need teise sööja poolt maha laideti ja külma tagasi rändasid, jäi näppu hoopis spinat. Nii et sedamoodi, täiesti planeerimata ja retseptivabalt valmis too suurepärane roog. Olgu kiidetud Suur Juhus ka viimast korda, et mul riisi sodiks keeta ja kala tuimaks küpsetada ei lubanud!